РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/156-24

18. новембар 2024. године

Б е о г р а д

З А П И С Н И К

ДЕВЕТЕ СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 15. НОВЕМБРА 2024. ГОДИНЕ

Седница је почела у 11,10 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Драган Јовановић, Дејан Булатовић, Ивана Стаматовић, Дијана Радовић, Јожеф Тобиаш, Душан Никезић, Мирослав Алексић, Слободан Илић и Зоран Сандић.

Седници су присуствовали заменици чланова Одбора: Милош Гњидић (заменик Жике Гојковића), Слободан Николић (заменик Милије Милетића) и Драган Јонић (заменик Горана Петковића).

Седници нису присуствовали чланови Одбора: Радослав Милојичић, проф. др Бранимир Несторовић и др Ана Орег као ни њихови заменици.

Седници је присуствовао и народни посланик Ристо Костов, који није члан Одбора.

Седници су присуствовали представници Министарства пољопривреде, шумарства и водопривреде: др Александар Мартиновић, министар, Ненад Катанић, помоћник министра и Слободан Николовски, директор Управе за аграрна плаћања.

Седници су присуствовали представници Министарства финансија: Марија Филиповић, Сектор буџета и Ивана Марковић, Сектор буџета.

Одбор је већином гласова (10 за, 2 уздржана, 1 није гласао) усвојио следећи:

Д н е в н и р е д

1. Разматрање Предлога закона о буџету Републике Србије за 2025. годину, Раздео 24 - Министарство пољопривредe, шумарства и водопривреде, који је поднела Влада (број 400-2640/24 од 8. новембра 2024. године).

Пре почетка расправе о тачки дневног реда, усвојен је записник осме седнице Одбора, која је одржана 1. новембра 2024. године, у тексту у коме је и предложен. Записник је усвојен већином гласова (8 за, 3 уздржана, 2 није гласало).

Прва тачка дневног реда - Разматрање Предлога закона о буџету Републике Србије за 2025. годину, Раздео 24 - Министарство пољопривредe, шумарства и водопривреде, који је поднела Влада (број 400-2640/24 од 8. новембра 2024. године).

Предлог закона, односно, Раздео 24 - Министарство пољопривредe, шумарства и водопривреде, образложио је др Александар Мартиновић, министар пољопривреде, шумарства и водопривреде, који је пре представљања буџета за наредну годину изнео неколико информација о реализацији буџета за 2024. годину. Министар је навео да је у 2024. години Министарство расписало 18 јавних позива за све мере директних плаћања, мере руралног развоја, мере тржишне подршке и мере кредитне подршке (субвенционисана каматна стопа). Такође, почело се са исплатом додатних 10.000 динара по хектару, а у складу са споразумом који је постигнут 27. октобра 2024. године са представницима више удружења пољопривредника, као и да је до сада послато 202.000 решења о одобрењу ових додатних средстава. Брзина исплате зависи од преузимања решења са портала еУправе. За подстицаје по хектару исплаћено је укупно 33.167.899.000 динара. Министар је додао, да је појачан рад пољопривредне инспекције због појава злоупотребе земљишта и постојања фиктивних пољопривредних газдинстава, док је реализовано и 99% захтева по јавним позивима који се исплаћују у оквиру националних мера, у износу преко 73 милијарде динара. Буџет за пољопривреду за 2025. годину је, према речима министра, рекордан, са 111.414.000.000 динара за подстицаје у пољопривреди и руралном развоју, чиме се показује посвећеност пољопривреди и тежња ка обнови прехрамбеног суверенитета, односно, независности од увоза и производњи довољној за домаће потребе и за извоз, а и за обнову домаћег сточног фонда. Министар је додао да ће пољопривредницима бити на располагању и средства из претприступних фондова ЕУ (ИПАРД 2 и ИПАРД 3 програми).

Представница Министарства финансија из Сектора буџета Марија Филиповић представила је податке о буџету за 2025. годину, уз напомену да ће средства намењена субвенцијама износити 224,04 милијарде динара, од којих је 51,9% субвенција у пољопривреди. Она је истакла да су укупни приходи и примања буџета Републике Србије за 2025. годину 2.346,2 милијарде динара, што представља повећање од 172,8 милијарди динара (око 8% у односу на износ који је предвиђен ребалансом буџета за 2024. годину). Што се тиче расхода и издатака, планирани су у износу од 2.660,2 милијарде динара.

У дискусији су учествовали народни посланици: Маријан Ристичевић, Слободан Илић и Мирослав Алексић.

Одбор је већином гласова (9 за, 1 уздржан), а на основу члана 173. став 1. Пословника Народне скупштине закључио да поднесе Народној скупштини следећи

 И з в е ш т а ј

 Одбор је у складу са чланом 173. став 2. Пословника Народне скупштине одлучио након гласања да предложи Одбору за финансије, републички буџет и контролу трошења јавних средстава да прихвати у начелу Предлог закона о буџету Републике Србије за 2025. годину, Раздео 24 - Министарство пољопривреде, шумарства и водопривреде, који је поднела Влада.

 За известиоца Одбора на седници Одбора за финансије, републички буџет и контролу трошења јавних средстава одређен је Маријан Ристичевић, председник Одбора.

Пошто других питања и предлога није било, седница је закључена у 11,55 часова.

Саставни део овог записника чини обрађени тонски снимак седнице Одбора, а видео запис се налази на интернет страници Народне скупштине.

 СЕКРЕТАР ПРЕДСЕДНИК

 Данка Јевтовић Маријан Ристичевић